Råkjørere varsler hverandre om kontroller
- De legger oss inn på Facebook mens de får bøter. Vi har ikke gått bort fra synlige kontroller, men spisser litt mer at vi står skjult, og at politibilen langs veien er skjult, sier politiførstebetjent Sigbjørn Rygg i UP til VG. Det kan gjøres ved at politibilen som følger etter fartssynderne ikke står direkte langs veien, men i en stikkvei i et boligfelt. Og at den som betjener laseren finner seg et sted i terrenget - eller står bak et skur - hvor han eller hun ikke er så synlig. Det er særlig når politiet skal ta grisekjørerne, at denne metoden benyttes.På søndag hadde politiet fartskontroll inne i den nye Vågsbygdtunnelen i Kristiansand som har 60-sone. - Da sto vi med laser inne i tunnelen og så gjemte vi oss litt vekk og kjørte etter de bilene som kjørte fort. Vi tok kun de som kjørte fortere enn 86, det vil si førerkortbeslag, forteller Rygg. I løpet av tre timer og 20 minutter, røk 15 førerkort. - Vi har sett oss nødt til dette fordi vi erfarer at nettopp de som kjører for fort sjekker hvor vi står, blant annet på Facebook. Vi bruker stort sett uniformerte biler, men gjemmer oss vekk, sier Rygg. Han synes ikke det bare er negativt at det varsles om fartskontroller på sosiale medier. Det kan virke preventivt også, men noen ganger blir det for mye av det gode. - Vi har fått påtrykk ovenfra at vi skal prøve å ta enda flere av dem som kjører aller fortest, og opplever at når vi står på synlige kontroller så går det to-tre minutter så ligger vi på en Facebook-gruppe, sier han. Det er ikke nødvendigvis firefelts motorveier som er hovedmålet for de skjulte laserkontrollene.- Vi opplever mer grisekjøring i de indre bygdene, sier Rygg. UP-sjef Runar Karlsen forteller at folk gjerne kjører fortere om sommeren og at det gjøres 41 prosent flere førerkort beslag på grunn av fart i juni, juli og august sammenlignet med de de andre månedene i året. - Vi er ute etter de aller farligste bilistene, sier han og lover hyppige fartskontroller i sommer.
Utrykningspolitiet (UP) på Sørlandet har intensivert bruken av skjulte laserkontroller for å ta verstingene i trafikken.